Originaltittel: Where rainbows end

© Cecelia Ahern

© Bazar Forlag AS
Jernbanetorget 4 A
0154 Oslo

Oversatt av Silje Beite Løken

Omslagsdesign: Bazar Forlag

Materialet i denne utgivelsen er omfattet av åndsverkslovens bestemmelser. Uten særskilt avtale med Bazar Forlag AS er enhver eksemplarframstilling og tilgjengeliggjøring kun tillatt i den utstrekning det er hjemlet i loven eller gjennom avtale med Kopinor, interesseorganisasjonen for rettighetshavere til åndsverk. Utnyttelse i strid med lov eller avtale kan medføre erstatningsansvar eller inndragning, og kan straffes med bøter og fengsel.

ISBN: 978-82-8087-654-6

Produsert av Newcomlab S.L.L., Madrid

www.bazarforlag.com

Takk

Det er så mange mennesker som har stått sentralt for at jeg har klart å gjennomføre dette.

En stor takk til redaktørene mine, Lynne Drew og Maxine Hitchcock. Og til Amanda, Jane, Kelly, Fiona, Moira, Damon, Tony, Andrea, Lee og alle de andre i den fantastiske redaksjonen i forlaget HarperCollins for deres store innsats, uavlatelige støtte og tro på meg.

Takk til:

Marianne Gunn O’Connor, en super agent og venn.

Mamma, pappa, Georgina, Nicky og Keano for deres kjærlighet, støtte, råd, latter og vennskap. Dere betyr alt for meg.

David, for å ha fulgt meg på denne reisen. Jeg deler alt med deg.

Etter det året jeg har hatt, fortjener alle som står meg nær og kjær, en større takk enn noensinne. Jeg er heldig som er omgitt av en slik massiv støttegruppe, så en spesiell takk til:

De gode hjelperne Sarah & Lisa, Olive & Robert, Enda & Sarah, Rita & Mark, Colm & Angelina (ABCD), Dominic & Cathrine, Raphael, Ibar, Ciaran & Carmel, Ronan & Jennifer, Eileen & Noel, Maurice & Moira, Kathleen & Donie, Noel & Helen (og familiene deres!).

Takk til Susana, Paula pea & SJ for å ha bevart meg ved sans og samling (eller i alle fall for å ha forsøkt), Adrienne & Roel, Ryano & Sniff – jeg hadde ikke klart å gjøre dette uten dere to, ha ha! Neil & Breda og familien Keoghan, Jimmy & Rose, Lucy, Elaine & Joe, Gail, Eadaoin, Margaret. Stor takk til Thrity, Gerald & Clodagh, Daithi & Brenda, Shane & Gillian, Mark & Gillian, Yvonne, Nikki & Adam, Leah BH, Paul & Helen, Drew Reed, Gary Kava nagh (du er ikke med i denne heller!), Pat Lynch, Sean Egan, Madeleine Jordan, Michael Ryan, Sarah Webs - ter og hennes gode venninne søster Mary Joseph, Lindy Clarke og the Chinese Chess Team og en stor takk til Doo Services.

Stor takk til en super underagent, Vicki Satlow.

Mine helt spesielle besteforeldre Olive, Raphael, Julia og Con som sikkert trekker i noen magiske snorer langt, langt der oppe, og takk til Gud som må være den som hjelper dem.

Til alle som har åpnet sitt hjerte for bøkene mine: Dere har alle fått meg til å bli glad og gitt meg klump i halsen, så jeg takker dere av hele mitt hjerte.

Og til slutt: Takk, Rosie Dunne, for å ha plaget meg hver eneste natt, hele natten, helt til historien din var fortalt.

Til Mimmie

Del 1

Kapittel 1

Til Alex

Du er invitert i 7-årsdagen min på tirsdag den 8. april hjemme hos oss. Det kommer en tryllekunstner og du kan komme klokken 14. Det er ferdig klokken 17. Jeg håper du kan komme.

Hilsen bestevennen din, Rosie

Til Rosie

Ja jeg kommer i bursdagen din på onnsdag.

Hislen Alex

Til Alex

Bursdagen min er på tirsdag, ikke på onsdag. Du kan ikke ta med sandy i bursdagen for det sier mamma. Hun er en hund som lukter vondt.

Hilsen Rosie

Til Rosie

Jeg bryr meg ikke hva den dumme moren din sier sandy vil være med.

Hislen Alex

Til Alex

Mamma er ikke dum, du er dum. Du får ikke låv til å ta med hunden. Hun kommer til å øgelegge ballongene.

Hilsen Rosie

Til Rosie

Da kommer jeg ikke.

Hislen Alex

Til Alex

Greit.

Hilsen Rosie

Kjære Mrs. Stewart,

Jeg var bare innom i anledning min datter Rosies bursdag 8. april. Synd du ikke var hjemme, men jeg kommer innom igjen senere i ettermiddag, og da kan vi kanskje ta en prat.

Det virker som om det har vært en liten knute på tråden mellom Rosie og Alex i den siste tiden. Jeg tror ikke de er på talefot. Håper du kan oppdatere meg på hva som skjer. Rosie ville blitt veldig glad hvis han kom i bursdagen hennes.

Jeg ser fram til å møte moren til denne sjarmerende unge mannen!

Vi snakkes,

Alice Dunne

Til Rosie

Jeg kommer gjerne i bursdagen din neste uke. Takk for at du innviterte meg og sandy.

Hislen vennen din Alex Til Rosie

Takk for sist og den fine bursdagen. Omforlatelse for at sandy ødela balongene og spiste kaken din. Hun var sullten fordi mamma sier at pappa spiser opp alle restene hjemme hos oss.

Ses på skolen i morgen.

Alex

Til Alex

Takk for presangen. Det er i orden det med sandy. Mamma sier vi trenger et nytt teppe uansett. Men pappa er litt sint. Han sa at det gamle teppet var fint, men mamma synes det lukter bæsj i huset nå, og det er ikke lillebror Kevins feil.

Se på nesen til frøken Casey. Det er den største nesen jeg har sett. Ha ha ha.

Rosie

Til Rosie

Jeg hvet det og så har hun en stor buse som henger i den. Hun er det styggeste romvesenet jeg har sett. Jeg synes at vi skal si til politiet at vi har et romvesen som lærer som har ordentlig dårlig ånde og –

Kjære Mr. og Mrs. Stewart,

Jeg vil gjerne innkalle til et møte med dere for å diskutere Alex’ utvikling på skolen. Jeg vil spesielt diskutere den nye forandringen i oppførselen hans samt problemet med at han skriver lapper i timen. Det hadde vært veldig fint om dere ringte skolen og avtalte tid for et møte.

Med vennlig hilsen

Frøken Casey Til Alex

Jeg synes det er kjempedumt at vi ikke kan sitte sammen lenger. Jeg har havnet ved siden av Lukte-Steven som piller seg i nesen og spiser bussefanter. Det er dritekkelt. Hva sa moren og faren din om frøken Kjempenese?

Hilsen Rosie

Til Rosie

Mamma sa ikke noe for hun klarte ikke å slutte å le. Jeg hvet ikke hvorfor. Det er sjikkelig sjedelig helt foran i klasserommet. Dårlig ånde frøken Casey stirer på meg. Må slutte.

Alex

Til Alex

Du skriver alltid feil. Det heter VET, ikke HVET.

Hilsen Rosie

Til Rosie

Omforlatelse frøken perrfekt. Jeg hvet hvordan det skrives.

Hislen Alex

Hislen fra Spania! Været er kjempefint. Varmt og masse sol. Her er det et svømmebasseng med en lang sklie. Kult. Har møtt en som heter John. Han er grei. Ses om to uker. Jeg brekte armen da jeg rutsjet ned sklien. Jeg måtte på sykhehus. Jeg vil jobbe i et sykhehus sånn som han som fikset armen min for han hadde på seg en hvit frakk og han hadde et skjema i hånden og han var skikkelig grei og fikk meg til å bli bedre. Jeg har lyst til å få folk til å bli bedre og jeg vil gå i hvit frakk. Kompisen min John skrev navnet på gippsen det kan du også gjøre når jeg kommer hjem, hvis du vil. Alex

Til Alex. Hilsen fra London. Jeg bor på hotellet på bildet på for siden. Rommet mitt er det som er nummer 7 opp fra bakken, men jeg er ikke med på postkortbildet. Jeg har lyst til å jobbe på et hotell når jeg blir stor for hver dag får man gratis sjokolade og folk er så snille at de rydder rommet mitt. Alle bussene her er røde som de lekebussene du fikk sist jul. Alle snakker rart, men er greie. Har fått en veninne som heter Jane. Vi svømmer sammen. Ha det. Klem fra Rosie

Til Alex

Hvorfor er jeg ikke innvitert til bursdagen din i år? Jeg vet at alle guttene i klassen skal gå. Er du sur på meg?

Rosie

Kjære Alice,

Jeg må bare beklage Alex’ oppførsel denne uken. Jeg vet at Rosie er lei seg for ikke å få komme i bursdagen, og at hun ikke forstår hvorfor hun ikke er blitt invitert. For å være helt ærlig forstår jeg det ikke selv. Jeg har forsøkt å snakke med Alex om det, men jeg kommer dessverre inn i hodet på en tiårig gutt!

Jeg antar at han ikke kan invitere henne fordi de andre guttene ikke vil ha en pike der. Han er nok kommet i den alderen, dessverre … Hils Rosie fra meg. Det er så urettferdig, og da jeg snakket med henne etter skolen i forrige uke, kunne jeg se at hun var såret.

Kanskje George og jeg kan ta dem med ut en kveld i løpet av denne uken.

Beste hilsener,

Sandra Stewart

Til Rosie

Bursdagsselskapet var ikke særlig gøy. Du gikk ikke glipp av noe. Guttene er teite. Brian kastet pizzastykket ned i James sin sovepose og da James våknet hadde han tomatsaus og ost i håret og greier og mamma forsøkte å vaske det men det gikk ikke bort og da kjeftet James sin mor på Brian sin mor og mamma ble skikkelig rød og pappa sa noe jeg ikke hørte og James sin mor begynte å gråte og alle gikk hjem. Vil du gå på kino på fredag og så på McDonalds etterpå? Mamma og pappa kan ta oss med.

Alex

Til Alex

Synd med bursdagen din. Brian er uansett skikkelig teit. Jeg hater han. Det er Sutre-Brian han egentlig heter. Jeg skal spørre mamma og pappa om kinoen. Se på skjørtet til frøken Casey, det ser ut som skjørtet til bestemor. Eller så ser det ut som om sandy har spydd over hele og –

Kjære Mr. og Mrs. Dunne,

Jeg skulle gjerne hatt et møte med dere for å diskutere Rosies oppførsel på skolen den siste tiden, og lappene hun sender i timene. Passer det på torsdag klokken 15.00?

Frøken Casey

Alex,

Mamma og pappa gir meg ikke lov til å gå på kino i kveld. Jeg hater å ikke sitte ved siden av deg. Det er skikkelig kjedelig. Klisse-Lizzys hår står i veien for tavlen. Hvorfor skjer alltid dette med oss?

Rosie

TIL ALEX

HILSEN PÅ VALENTINDAGEN!

HÅPER DU FÅR MASSE SEX I LIVET …

OG LIV I SEXLIVET!

KLEM FRA HEMMELIG BEUNDRER XXX

Til Rosie

Det var du som skrev det kortet?

Hilsen Alex

Til Alex

Hvilket kort?

Hilsen Rosie

Til Rosie

Veldig morsomt. Jeg hvet at det var du.

Hilsen Alex

Til Alex

Jeg aner ikke hva du snakker om. Hvorfor skulle jeg sende deg et valentinskort?

Hilsen Rosie

Til Rosie

Ha ha! Hvordan visste du at det var et valentinskort!? Det hvet du bare hvis det er du som sendte det. Du er forelska i meg, du vil gifte deg med meg.

Hilsen Alex

Til Alex

Ikke forstyrr. Jeg følger med på det Mrs. O’Sullivan snakker om. Hvis hun tar oss på fersken i å sende lapper er vi ferdige.

Hilsen Rosie

Til Rosie

Hva har skjedd med deg? Du er blitt så treig.

Alex

Ja Alex og derfor kommer det til å bli noe av meg, jeg kommer til å studere, bli en vellykket forretningsdame med masse penger … til forskjell fra deg.

Hilsen Rosie

Kapittel 2

Kjære Mr. Byrne,

Alex kan ikke komme på skolen i morgen, 8. april, da han har en avtale hos tannlegen.

Sandra Stewart

Kjære Mrs. Quinn,

Rosie kan ikke komme på skolen i morgen, 8. april, da hun har en avtale hos legen.

Alice Dunne

Rosie,

Jeg møter deg på hjørnet klokken 08.30. Husk å ta med ekstra klær. Vi kan ikke gå rundt i skoleuniformene. Dette skal bli den morsomste bursdagen du noensinne har hatt, Rosie Dunne, bare stol på meg! Jeg kan nesten ikke tro at vi slipper unna med dette!

Alex

PS. Jenteselskap du liksom, særlig!

St James’ sykehus 10. april

Til Mr. og Mrs. Dunne,

Vedlagt følger regningen for magepumping av Rosie Dunne 8. april.

Med vennlig hilsen

Dr. Montgomery

Rosie,

Moren din vokter huset som en mannevond hund, så jeg får nok ikke treffe deg i løpet av de neste ti årene eller noe sånt. Den snille storesøsteren som du er så glad i (særlig!) gikk med på å gi deg dette brevet. Nå skylder du henne en stoor tjeneste …

Beklager det som skjedde. Kanskje du har rett. Kanskje det ikke var så lurt å drikke tequila. Han stakkars fyren i baren må sikkert stenge siden han serverte oss. Jeg sa jo at den falske legitimasjonen kompisen min fikk tak i, ville funke selv om det sto at du var født 31. februar!

Lurte bare på om du husket noe av det som skjedde den dagen … bare skriv til meg. Du kan stole på at Stephanie gir det videre. Hun er sur på moren din for at hun ikke lar henne slutte på college. Phil og Margaret har akkurat fortalt at de skal ha barn igjen, så det ser ut som jeg blir onkel for andre gang. Da er i alle fall ikke alle så opptatt av meg, til en forandring. Phil bare ler av det du og jeg gjorde, fordi det minner ham om ham selv for ti år siden.

Bli frisk, din alkis! Hvet du, jeg trodde ikke det var mulig at et menneske kunne bli så grønn i ansiktet. Tror du endelig har funnet ut hva du er best til, ha ha ha.

Alex / Herr Bråkjekk,

JEG HAR DET HELT GRUSOMT. Hodet dundrer, jeg har aldri hatt sånn hodepine, jeg har aldri vært så dårlig før, noensinne. Mamma og pappa tar helt av. Seriøst, ingen synes synd på meg her hjemme. Jeg kommer til å få husarrest i 30 år og jeg skal «unngå» å treffe deg fordi du har så «dårlig innflytelse» på meg. Ja ja, bla bla!

Uansett, det betyr egentlig ikke noe, fordi jeg kommer til å treffe deg på skolen i morgen, hvis de ikke vil ha meg til å «unngå» skolen også, noe som hadde passet bra for min del. Helt utrolig at vi har dobbel mattetime på mandag morgen. Jeg vil heller bli pumpet igjen enn å ha den dobbelttimen. Heller bli pumpet fem ganger. Ses på mandag.

Forresten, et svar på spørsmålet ditt, bortsett fra at ansiktet mitt ble gnurt ned i et skittent gulv i puben, etterfulgt av blinkende lys og bråkete sirener, biler i full fart og spy, så husker jeg ingenting. Men jeg vedder på at det dekker det meste. Er det noe annet jeg burde vite?

Rosie

Til Rosie

Glad for at alt er tilbake til det samme gamle. Mamma og pappa er også dritirriterende. Kan nesten ikke tro at jeg faktisk gleder meg til å gå på skolen. Der er det i alle fall ingen som kan plage oss.

Hilsen Alex

Kjære Mr. og Mrs. Dunne,

Etter det som skjedde med deres datter Rosie nylig, ser vi oss nødt til å innkalle dere til et møte med det samme. Vi må diskutere oppførselen hennes og komme til enighet om en passende straff. Jeg regner med at dere forstår nødvendigheten av dette. Alex Stewarts foreldre vil også delta.

Avtalt tid er kommende mandag morgen 09.00.

Med vennlig hilsen

Mr. Bogarty, rektor

Fra: Rosie

Til: Alex

Emne: Utvist!

Herregud! Jeg trodde ikke at den gamle busemannen kom til å utvise oss! Skulle tro vi var øksemordere sånn som han holdt på! Å, dette er den beste straffen ever. Jeg kan ligge i sengen i en hel uke og komme meg etter skallebanken i stedet for å gå på skolen!

Fra: Alex

Til: Rosie

Emne: Jeg er i helvete

Glad for at livet ditt går så glatt for tiden. Denne eposten kommer rett fra den verste plassen i hele verden. Et kontor. Jeg må jobbe her for pappa hele uken, arkivere all slags dritt og slikke frimerker. Jeg sverger ved Gud at jeg ALDRI ALDRI skal jobbe i et kontor så lenge jeg lever.

Jeg får ikke engang betaling fra drittsekkene.

En dritsur Alex

Fra: Rosie

Til: Alex

Emne: En skikkelig dritsur Alex

Ha ha ha ha ha ha ha ha ha ehm … Jeg glemte hva jeg skulle skrive … å, ja … Ha ha ha ha ha ha ha ha ha ha ha ha ha ha ha ha.

Klem fra en ordentlig avslappet, varm og lykkelig Rosie som koser seg på rommet sitt der hun skriver dette.

Fra: Alex

Til: Rosie

Emne: Lathans

Samme for meg. Det er en skikkelig beib som jobber her på kontoret. Jeg skal gifte meg med henne. Så bare ha ha ha så mye du vil.

Fra: Rosie

Til: Alex

Emne: Don Juan

Hvem er det?

Hilsen en som ikke er lesbisk, og derfor IKKE sjalu.

Fra: Alex

Til: Rosie

Emne: Til en som ikke er lesbisk

Jeg skal gå med på å kalle deg akkurat det, selv om jeg ikke har sett noe som kan bevise noe annet.

Hun heter Bethany Williams og hun er sytten år (en eldre kvinne!), blond, har to sinnssyke pupper og de lengste beina jeg noensinne har sett.

Hilsen sexgud

Fra: Rosie

Til: Alex

Emne: Herr Sexgud (spy, spy, oppkast, blæh)

Hun høres ut som en sjiraff. Hun er sikkert kjempekoselig (særlig!). Har du hilst på henne eller er din framtidige kone fremdeles ikke underrettet om din eksistens? (Bortsett fra å gi deg ark du skal kopiere, selvsagt.)

Du har en melding fra ALEX.

Alex: Hallo, Rosie, har noe nytt å fortelle deg.

Rosie: Ikke forstyrr er du grei. Jeg prøver å konsentrere meg om hva Mr. Simpson snakker om.

Alex: Hmmm, lurer på hvorfor … kan det ha noe å gjøre med de vakre blå øynene dere jentene alltid gnåler om?

Rosie: Nehei. Jeg har en stor og økende interesse for Excel. Det er så spennende – jeg kunne blitt sittende med det hele helgen.

Alex: Å, du blir bare mer og mer kjedelig.

Rosie: BARE KØDDA, IDIOT! Jeg kan ikke fordra denne dritten. Jeg tror hjernen min blir omdannet til grøt mens jeg hører på ham. Men uansett, ikke forstyrr.

Alex: Vil du høre det jeg har å fortelle?

Rosie: Nehei.

Alex: Jeg sier det uansett.

Rosie: Ok, så kom med de utrolige nyhetene.

Alex: Ja ja, den som ler sist ler best, kjære venninne, for jomfrugutten er gått over i historien.

Alex: Hallo?

Alex: Er du der?

Alex: Rosie, ikke tull, kom igjen!

Rosie: Beklager, men jeg ramlet visst av stolen og slo meg i svime. Jeg hadde en grusom drøm der du fortalte at du ikke lenger var jomfru.

Alex: Det var ingen drøm.

Rosie: Det betyr vel at du skal slutte å ta på deg undertøyet utenpå stillongsen.

Alex: Nå trenger jeg ikke gå med undertøy i det hele tatt lenger.

Rosie: Æææsj! Hvem er den uheldige jenta? Vær så snill, ikke si det er Bethany, ikke si det er Bethany …

Alex: Synd. Det er Bethany …

Alex: Hallo?

Alex: Rosie?

Rosie: Hva er det?

Alex: Hva sier du?

Rosie: Hva sier jeg?

Alex: Jamen, si noe da.

Rosie: Jeg vet ikke hva du vil jeg skal si, Alex. Jeg tror du må få deg flere guttekompiser, for jeg kommer ikke til å dulte deg i siden og spørre etter vemmelige detaljer.

Alex: Kan du ikke bare si hva du synes?

Rosie: For å være ærlig, etter det jeg har hørt om henne, synes jeg at hun er billig.

Alex: Å, kom igjen, du hvet jo knapt hvem hun er, du har ikke engang møtt henne. Du synes jo alle som ligger med noen er billige.

Rosie: Jeg har jo sett henne og, ehm, en LITEN overdrivelse fra din side, Alex. Jeg synes bare at de som ligger med forskjellige folk hver eneste dag er billige.

Alex. Du hvet at det ikke er sant.

Rosie: Du staver alltid VET feil. Det skrives VET og ikke HVET.

Alex: Hold munn med det der «vet»-greiene. Du har mast om det siden vi var fem år!

Rosie: Ja, nettopp, så du burde ha lært det til nå.

Alex: Å, bare glem at jeg sa noe som helst.

Rosie: Å, Alex, jeg er bare engstelig på dine vegne. Jeg vet at du liker henne veldig godt, og det eneste jeg vil si er at hun ikke er en enmannsdame.

Alex: Det er hun nå.

Rosie: Er dere kjærester?!

Alex: Ja.

Rosie: JA?????

Alex: Du høres overrasket ut.

Rosie: Jeg trodde bare ikke at Bethany ble sammen med folk, jeg trodde bare at hun lå med dem.

Rosie: Alex?

Rosie: Ok, ok. Unnskyld.

Alex: Rosie, du må slutte med det der.

Rosie: Det hvet jeg hvel.

Alex: Ha ha.

Mr Simpson: Dere to, kom dere ned på rektors kontor, nå.

Rosie: HÆ??? Å, LÆRER, JEG HØRTE JO PÅ DET DU SNAKKET OM!

Mr Simpson: Rosie, jeg har ikke sagt ett ord i løpet av det siste kvarteret. Dere skal liksom jobbe med en oppgave nå.

Rosie: Å. Ja, det er ikke min feil. Alex har veldig dårlig innflytelse på meg. Han lar meg aldri konsentrere meg om skolearbeidet.

Alex: Jeg måtte bare fortelle Rosie noe som var veldig viktig og ikke kunne vente.

Mr Simpson: Ja, jeg skjønner, Alex. Gratulerer.

Alex: Øh … hvordan vet du hva det er?

Mr Simpson: Av og til tror jeg dere to kunne hatt godt av å høre på det jeg snakker om. Dere kan få med dere noen nyttige tips – som hvordan man holder en melding skjult slik at ikke alle andre ser den.

Alex: Sier du at andre her i klassen kan lese den?

Mr Simpson: Det stemmer.

Alex: Å, herregud.

Rosie: Ha ha ha ha ha ha ha ha ha ha ha ha ha ha ha ha.

Mr Simpson: Rosie!

Rosie: Ja, lærer.

Mr Simpson: Kom deg ut av klasserommet, nå.

Alex: Ha ha ha ha ha ha ha.

Mr Simpson: Det gjelder deg òg, Alex.

Kapittel 3

Fra: Rosie

Til: Alex

Emne: Fest hos Julie

Hallo der, lenge siden sist … Håper de ikke driver deg for hardt nede på «kontoret». Jeg har nesten ikke sett noe til deg i hele sommer. Det er fest hos Julie i kveld, så jeg lurte bare på om du ville bli med. Jeg vil egentlig ikke gå alene. Uansett, du har det sikkert travelt med å gjøre hva nå i all verden det er du gjør, så bare ring når du får tid, eller send en e-post.

Fra: Alex

Til: Rosie

Emne: SV: Fest hos Julie

Rosie, får bare sendt en kort e-post. Skikkelig travelt.

Kan ikke gå ut i kveld, lovte Bethany at vi skal på kino. Beklager! Du får ha det gøy.

Rosie, hilsen fra Portugal! Her er det ordentlig hett. Pappa fikk solstikk og mamma ligger bare ved bassenget, og det er dritkjedelig. Det er ikke så mange her på min alder. Rolig hotell (forsiden på dette kortet) som ligger på stranden, som du ser. Du hadde nok likt å jobbe her! Jeg tar med meg en samling små sjampoflasker og dusjhetter og sånne greier du liker. Badekåpen er for stor til bagen min. Snakkes når jeg kommer hjem. Alex

Fra: Rosie

Til: Alex

Emne: Oppdatering

Hvordan var ferien? Har ikke hørt noe fra deg siden du kom hjem. Skal vi møtes i kveld og ta en oppdatering?

Fra: Alex

Til: Rosie

Emne: SV: Oppdatering?

Beklager, har vært så travel siden jeg kom hjem. Har med presangen. Kan ikke gå ut i kveld, men kommer innom med presangen før jeg drar.

Fra: Rosie

Til: Alex

Emne: SV: SV: Oppdatering?

Så ikke noe til deg i går kveld. Jeg vil ha de små sjampoflaskene mine, ha ha.

Fra: Alex

Til: Rosie

Emne: SV: SV: SV: Oppdatering?

Drar til Donegal denne helgen. Foreldrene til Beth har et lite sted der. Kommer innom med presangene når jeg kommer tilbake.

Til den mest hensynsløse drittsekken av en venn

Jeg skriver dette brevet til deg fordi at jeg vet at jeg sikkert hadde smelt til deg hvis jeg skulle si det ansikt til ansikt.

Jeg kjenner deg ikke lenger. Jeg ser ikke noe til deg lenger. Det eneste jeg får er en rask melding eller en hastig e-post en gang imellom. Jeg vet at du har det travelt og at du har Bethany, men hallo? Jeg skal liksom være bestisen din.

Du aner ikke hvordan denne sommeren har vært. Siden vi var små har vi skjøvet fra oss hver eneste person som kanskje kunne blitt en venn, helt til det bare var meg og deg igjen. Ikke det at vi ikke ville bli kjent med noen andre, det var bare det at vi ikke trengte dem. Du hadde alltid meg og jeg hadde alltid deg. Nå har du Bethany og jeg har ingen.

Dessverre ser det ikke ut som om du trenger meg lenger. Jeg føler meg som en av dem som prøvde å bli venner med oss. Jeg vet at du sikkert ikke gjør det med vilje, akkurat som vi ikke gjorde det med vilje. Uansett, jeg maser ikke om at jeg ikke kan fordra henne, jeg forsøker bare å fortelle deg at jeg savner deg. Og at … tja, at jeg er ensom.

De gangene du avlyser en tur ut, blir jeg hjemme og ser på tv med mamma og pappa. Stephanie er alltid ute på noe, og selv Kevin har mer å finne på enn jeg. Det er så kjipt. Dette skulle være den morsomme sommeren vår. Hva skjedde? Kan du ikke være venner med to stykker samtidig?

Jeg vet at du har funnet deg noen som er helt spesiell, og at dere liksom er «bundet» sammen på en måte, et eller annet sånt, som vi aldri vil bli. Men vi er bundet sammen på en annen måte: Vi er bestiser. Eller gjelder ikke bestevennavtalen lenger så fort du møter en annen? Kanskje avtalen ikke gjelder lenger, og så har ikke jeg forstått det siden jeg ennå ikke har møtt en som er helt «spesiell». Og dessuten har jeg det ikke travelt med å møte noen. Jeg synes det var greit sånn som det var.

Om noen få år, hvis navnet mitt blir nevnt, vil du sikkert si: «Rosie, lenge siden jeg hørte det navnet. Vi var jo bestevenner. Lurer på hva hun holder på med nå, jeg har ikke sett henne eller tenkt på henne på flere år!» Du kommer til å høres ut som mamma og pappa når de har middags - selskap med venner og snakker om gamle dager. De nevner folk jeg aldri har hørt om, når de snakker om noen av de viktigste dagene i livet sitt. Hvordan kunne forloveren til mamma for tjue år siden bli til noen hun ikke engang ringer til lenger? Eller som pappa, hvordan kan det bli slik at han ikke vet hvor bestevennen fra skoledagene bor?

Uansett, det jeg vil fram til (ja da, jeg vil faktisk fram til noe) er at jeg ikke vil bli en av dem som er så lette å glemme, som var så viktig akkurat da, så spesiell, hadde så mye å si og var så verdifull, men som noen år senere bare blir et vagt og fjernt minne. Jeg vil at vi skal være bestevenner for alltid, Alex.

Jeg er glad for at du er lykkelig, det er jeg virkelig, men jeg føler det som om jeg er blitt stående igjen alene. Kanskje den tiden vi har hatt som venner, er over. Kanskje det er meningen at du fra nå av skal tilbringe tid med Beth any. Og hvis det er tilfellet, gidder jeg ikke sende deg dette brevet. Og hvis jeg ikke sender dette brevet, trenger jeg vel ikke fremdeles skrive? Ok, nå avslutter jeg og kaster disse forvirrede tankene et eller annet sted.

Din venn,

Rosie

Fra: Alex

Til: Rosie

Emne: Smørblomst!!

Hei, Smørblomst, går det bra? (Har ikke kalt deg det på lenge!) Jeg har ikke hørt eller sett noe til deg på en stund. Jeg sender deg denne e-posten, for hver gang jeg stikker innom er du enten på badet eller ikke hjemme. Skal jeg begynne å ta det personlig? Men jeg kjenner jo deg, og hvis du hadde hatt noe du ville si til meg, så ville du ikke holdt noe av det tilbake!

Uansett, så fort sommeren er over kommer vi til å treffes hver eneste dag. Da blir vi sikkert lei av trynet på hverandre! Jeg kan nesten ikke tro at dette blir siste skoleår. Det er helt sinnssykt! På denne tiden neste år komme jeg til å studere medisin og du kommer til å være frøken hotelldirektør president! Det har vært helt vilt på jobben. Pappa har forfremmet meg, så nå gjør jeg mer enn bare å arkivere og merke. (Nå tar jeg telefoner også.) Men jeg trenger pengene, og så får jeg i alle fall sett noe til Bethany hver dag. Hvordan er jobben din som sjefsoppvasker på The Dragon? Det overrasker meg at du sa nei til barnevakter til fordel for The Dragon. Du kunne jo sittet inne og sett på tv hver eneste kveld i stedet for å få fingertupper med sviskehud etter flere runder med å skrape løs nudler fra wokpanner. Uansett, send en e-post eller ring meg eller noe.

Fra: Rosie

Til: Alex

Emne: Månestråle!

Grunnen til at vi ikke er så mye sammen, er ikke at jeg synes Bethany er teit (selv om jeg gjør det), det er bare det at jeg tror at Bethany ikke liker meg noe særlig godt. Det kan ha noe å gjøre med det faktum at en venninne av henne fortalte henne det jeg hadde skrevet om henne i den (ikke så) private meldingen fra datatimen i fjor.

Men det vet du sikkert. Jeg tror ikke hun likte å bli kalt billig, forstår ikke hvorfor … noen damer er så rare på den måten. (Apropos datatime, visste du at Mr. Simpson giftet seg i sommer? Jeg er så opprørt. Jeg kommer aldri til å kunne se på Excel på samme måten igjen.)

Uansett, snart har du bursdag! Endelig fyller du 18 år, en fantastisk alder! Vil du gå ut og feire, helt lovlig (i alle fall for deg)? Gi beskjed hvis du kan.

PS. Vær så snill – IKKE kall meg smørblomst!

Fra: Alex

Til: Rosie

Emne: 18-årsdag

Godt å høre at du er i live allikevel. Jeg begynte nesten å bli engstelig! Det hadde vært veldig gøy å feire 18-års - dagen med deg, men foreldrene til Bethany har invitert meg og foreldrene mine ut på Restaurant Hazel. (Hvor høy snobbefaktor er det?) Sånn at alle skal bli kjent med hverandre. Sorry, men vi går ut en annen kveld, absolutt.

Kjæreste Alex,

Hipp hipp hurra, ja da, ja da.

Bethany kan dra til helvete.

Foreldrene hennes kan dra til helvete.

Hazel kan dra til helvete.

Du kan dra til helvete.

Kjærlig hilsen bestevennen din, Rosie

Fra: Rosie

Til: Alex

Emne: Gratulerer med dagen!

Ok. Ha en fin middag. Gratulerer med dagen! Fra: Alex

Til: Rosie

Emne: KRISE!

Jeg kan ikke tro at det er sant! Jeg snakket nettopp med moren din; ringte for å prate og så fortalte hun meg de dårlige nyhetene. Det er det verste jeg noensinne har hørt! Kan du ikke ringe meg når det passer? Sjefen din sier at du ikke kan svare på telefonsamtaler når du er på jobb – SI OPP, herr Jeg-skal-ALDRI-jobbe-på-kontor.

Det er så fælt. Jeg er skikkelig deppa!